El Consistori de Sagunt sol·licita al Ministeri d'Hisenda que rectifique sobre la devolució de cotitzacions a pensionistes per mutualitats
11 de març 2025

![](/media/ls0psn4m/img_5768_c.jpg?width=850&height=451.8018018018018)

El Ple de la Corporació de l'Ajuntament de Sagunt va acordar este dijous per unanimitat sol·licitar al Ministeri d'Hisenda que rectifique l'aplicació del nou procediment perquè les persones pensionistes reclamen les cotitzacions que han aportat de més a l'Estat per mutualitats i el cobrament de les quals encara no ha prescrit.

![](/media/334hkk00/img_5454_c.jpg?width=400&height=267&mode=max)La moció va ser proposada pel grup municipal Esquerra Unida - Unides Podem i defensada pel seu regidor portaveu, Roberto Rovira. El text va eixir avant amb els vots a favor de totes les formacions polítiques. A més, l'acord es traslladarà tant al propi Ministeri com als grups parlamentaris amb representació al Congrés dels Diputats.

Esta iniciativa es desenvolupa en un context en el qual, tal com s'explica, s'ha modificat el procediment d'aplicació de la jurisprudència del Tribunal Suprem sobre la llei de l'IRPF per als períodes impositius 2019-2022 que havia establit l'Agència Estatal d'Administració Tributària (AEAT) després de mesos de converses mantingudes entre els ministeris d'Hisenda i de Seguretat Social, l'AEAT i els sindicats per a resoldre esta situació. Amb este canvi de criteri i en el procediment es trenca l'acord subscrit en relació al dret de les persones pensionistes a minorar un percentatge de la seua base imposable d'IRPF a partir de les cotitzacions realitzades a les antigues mutualitats entre els anys 1967 i 1978 (un 25 % de la part de pensió corresponent) i les anteriors a 1967 (el 100 %).

Així, s'advertix que “centenars de milers de persones en esta situació han presentat en el termini corresponent les reclamacions sobre eixos anys 2019 a 2022” i a una part de les mateixes ja se'ls ha reconegut la seua reclamació i han rebut les quantitats per les quals no havien d'haver tributat en eixos anys, mentre que una altra part està encara pendent de cobrament. No obstant això, encara existix una xifra rellevant de reclamacions que esperen resposta de l'Agència Tributària.

Però la modificació legislativa que canvia el procés “deixa sense efecte les sol·licituds de devolució que no hagueren sigut resoltes abans del 22 de desembre de 2024, inhabilitant també el formulari preestablit (eliminant-lo del web), i a conseqüència d'això elimina la possibilitat de reclamar i poder rebre les devolucions dels quatre exercicis en un sol pagament”.

En este sentit s'assenyala que “s'establix un nou procediment, amb interrupció del còmput del termini de prescripció, perquè les persones afectades, puguen tornar a presentar la seua reclamació, per segona vegada, però ara any a any, entre 2025 i 2028, limitant cada reclamació a un any entre 2019 i 2022, per a reclamar, de nou, allò tributat en excés en cada exercici”.

“La decisió presa és absolutament arbitrària, no ha comptat amb participació o cap consulta i no ha sigut justificada per part de l'Agència Tributària ni del Govern Central, més enllà que puguem intuir que es tracta d'ajornar i diluir l'impacte econòmic d'esta qüestió en un marc de pròrroga pressupostària i implantació de noves regles fiscals a la UE”, es manifesta en l'exposició de motius.

L'argumentari denuncia que la decisió “genera inseguretat jurídica, aplica amb caràcter retroactiu una norma fiscal desfavorable, a més de generar greuges comparatius entre les persones pensionistes afectades”, ja que “totes han seguit el procediment preestablit per l'AEAT, però mentre algunes persones ja han rebut o rebran la totalitat d'allò sol·licitat, a unes altres se'ls exigix començar el procés de nou i rebre la possible devolució de manera fraccionada en quatre exercicis, amb els elements d'incertesa i, com a mínim, demora que això introduïx en les persones afectades”, conclou la motivació de la proposta.

*   [](http://www.facebook.com/sharer.php?u=https://aytosagunto.es/va/actualitat/2025-03-11-el-consistori-de-sagunt-sol-licita-al-ministeri-d-hisenda-que-rectifique-sobre-la-devolució-de-cotitzacions-a-pensionistes-per-mutualitats/ "Facebook")
*   [](http://twitter.com/share?url=https://aytosagunto.es/va/actualitat/2025-03-11-el-consistori-de-sagunt-sol-licita-al-ministeri-d-hisenda-que-rectifique-sobre-la-devolució-de-cotitzacions-a-pensionistes-per-mutualitats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-03-11-el-consistori-de-sagunt-sol-licita-al-ministeri-d-hisenda-que-rectifique-sobre-la-devolució-de-cotitzacions-a-pensionistes-per-mutualitats/ "Linked In")
*   [](mailto:?body=https://aytosagunto.es/va/actualitat/2025-03-11-el-consistori-de-sagunt-sol-licita-al-ministeri-d-hisenda-que-rectifique-sobre-la-devolució-de-cotitzacions-a-pensionistes-per-mutualitats/)